Jethro Rostedt

Jethro Juuso Rostedt (s. 17. maaliskuuta 1976 Turku) on suomalainen kiinteistönvälittäjä, liikemies ja entinen Turun kaupunginvaltuutettu. Hän on ollut mukana useissa televisio-ohjelmissa, joista ensimmäinen oli tosi-tv-ohjelma "Diili" syksyllä 2009. Syyskuussa 2025 Rostedt tuomittiin Varsinais-Suomen käräjäoikeudessa ehdolliseen vankeuteen ja yhdyskuntapalveluun veropetoksista. 
Rostedt asettui ehdolle vuoden 2017 kuntavaaleihin ja pääsi Turun kaupunginvaltuustoon. Hän edusti siellä kokoomusta elokuuhun 2018 asti, jolloin hän siirtyi Liike Nyt -liikkeen edustajaksi, mutta pyysi marraskuussa 2022 eroa valtuustosta, koska muuttaa pois Turusta. Hän oli puolueensa ehdokas Turun pormestariksi kevään 2021 kuntavaaleissa. Rostedt oli Liike Nytin Turun paikallisyhdistyksen puheenjohtaja.
Ura.
Rostedt aloitti työuransa lääke-edustajana. Vuonna 2004 hän osti Aninkaisten kiinteistövälityksen. Hänen osuutensa yrityksestä ulosmitattiin vuonna 2023. Rostedt on laillistettu kiinteistönvälittäjä ja julkinen kaupanvahvistaja. 
Rostedt toimi myös ravintolayrittäjänä, mutta hänen Green Farm -niminen yhtiönsä haettiin konkurssiin elokuussa 2022. Yhtiöllä oli Turussa Yökerho Studio -niminen ravintola, joka aloitti helmikuussa 2019 ja lopetti toimintansa kesäkuussa 2022.
Rostedt perusti Youtube-kanavan JethroTube toukokuussa 2023, jonne hän lataa säännöllisesti enimmäkseen matkavideoita. Syyskuussa 2025 JethroTubella on tilaajia yli 35 tuhatta ja videoilla 6,4 miljoonaa katselukertaa. Sen lisäksi Rostedtilla on oma Jetistriimaa kanava Twitchissä ja hän on aktiivinen myös muilla sosiaalisen median alustoilla, kuten Instagramissa ja X:ssä.
Veropetostuomio.
Syyskuussa 2025 Varsinais-Suomen käräjäoikeus tuomitsi Jethro Rostedtin kolmesta törkeästä veropetoksesta ja yhdestä veropetoksesta. Hän sai yhden vuoden ja kahdeksan kuukauden ehdollisen vankeusrangaistuksen sekä 90 tuntia yhdyskuntapalvelua. Rikokset tapahtuivat vuosina 2018–2020, ja asianomistajana oli Verohallinto, jonka korvausvaatimus oli 599 238 euroa. Rostedt tunnusti rikokset oikeudessa. Tuomio ei ole lainvoimainen, ja syyttäjä on ilmaissut tyytymättömyytensä tuomioon.
Tv-ohjelmat.
Rostedt osallistui vuonna 2009 television "Diili"-tositelevisiosarjaan. Hän alkoi saada heti toisesta jaksosta lähtien mediahuomiota ja ihailijat lähestyivät häntä sähköpostitse ja kirjeitse. Rostedt sijoittui kilpailussa kolmanneksi.
Kesällä 2010 Rostedt osallistui "Neljän tähden illallinen" -sarjan ensimmäiselle tuotantokaudelle ja syksyllä "Tanssii tähtien kanssa" -sarjan viidennelle tuotantokaudelle. Keväällä 2011 hän esiintyi "Keksijätehdas"-ohjelman tuomaristossa. Syksyllä 2011 hän juonsi "Mieletön maailma" -ohjelmaa. Keväällä 2012 Rostedt oli hypnotisoitavana vieraana "Mitä tuli tehtyä" -sarjan 1. tuotantokaudella. Vuonna 2012 Rostedt esiintyi myös Yleisradion "Elämä pelissä" -televisiosarjassa, jossa julkisuuden henkilöt pyrkivät parantamaan elämänlaatuaan.
Vuonna 2014 Rostedt alkoi esiintyä "Myyntimies Jethro" -televisiosarjassa, joka seuraa hänen elämäänsä kiinteistövälittäjänä ja kotioloissa. Vuoden 2015 syksyllä Nelosella alkoi uusi sarja "Kauppaneuvos Jethro" ja maaliskuussa 2016 TV5-kanavalla sarja "Myyntimies Jethro matkoilla".
Rostedt toimi vuosina 2018–2019 juontajana television visailuohjelmassa "Onnenpyörä". Vuonna 2020 hän juonsi Hjallis Harkimon kanssa keskusteluohjelmaa nimeltään "Lisää löylyä, Hjallis ja Jethro!". Lisäksi hän on tehnyt dokumentteja Discovery+-palveluun.
Jethro vieraili myös komediasarjan kolmannen kauden kolmannessa jaksossa "Miljonäärit" omana itsenään. Jaksossa päähenkilöt vievät hänen veneensä.
Yksityiselämä.
Rostedt on ollut naimisissa 20-vuotiaasta asti. Hänen vaimonsa Henna työskentelee Aninkaisten reskontranhoitajana. Pariskunnalla on kolme lasta. Rostedt harrastaa šakkia, jonka aloitti seitsemänvuotiaana. Hän pitää parhaana šakkisaavutuksenaan joukkuekilpailun SM-pronssia 1990-luvun lopulla.